CELEX: 62007CN0559
Language: mt
Date: 2007-12-17 00:00:00
Title: Kawża C-559/07: Rikors imressaq fis- 17 ta' Diċembru 2007 — Il-Kummissjoni tal-Komunitajiet Ewropew vs Ir-Repubblika Ellenika

9.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 37/21
            
         Rikors imressaq fis-17 ta' Diċembru 2007 — Il-Kummissjoni tal-Komunitajiet Ewropew vs Ir-Repubblika Ellenika
   (Kawża C-559/07)
   (2008/C 37/31)
   Lingwa tal-kawża: il-Grieg
   Partijiet
   
      Rikorrenti: Il-Kummissjoni tal-Komunitajiet Ewropew (rappreżentanti: M. Patakia u M. van Beek)
   
      Konvenuta: Ir-Repubblika Ellenika
   Talbiet tar-rikorrenti
   
               —
            
            
               tikkonstata li billi, fil-Kodiċi Elleniku tal-pensjonijiet ċivili u militari, ir-Repubblika Ellenika żammet fis-seħħ dispożizzjonijiet li jipprovdu għal età ta' iritirar differenti u rekwiżiti differenti inkwantu għaż-żmien ta' servizz minimu għall-irġiel u għan-nisa, hija naqset milli twettaq l-obbligi tagħha skond l-Artikolu 141 KE;
            
         
               —
            
            
               tikkundanna lir-Repubblika Ellenika tbati l-ispejjeż.
            
         Motivi u argumenti prinċipali
   
               1.
            
            
               Wara li eżaminat id-dispożizzjonijiet fis-seħħ tal-Kodiċi Elleniku tal-pensjonijiet ċivili u militari, il-Kummissjoni kkonstatat li dawn jipprovdu li n-nisa għandhom dritt għal pensjoni f'età differenti minn dik ta' l-irġiel u taħt kundizzjonijiet differenti inkwantu għaż-żmien ta' servizz minimu meħtieġ.
            
         
               2.
            
            
               Fid-dawl tal-ġurisprudenza tal-Qorti tal-Ġustizzja, il-Kummissjoni kkunsidrat li l-imsemmija pensjonijiet, li huma mħallsa minn min iħaddem lill-eks impiegat b'konsegwenza tar-relazzjoni ta' impjieg tagħhom, jikkonstitwixxu paga fis-sens ta' l-Artikolu 141 KE. Minbarra dan, meta wieħed jieħu in kunsiderazzjoni n-natura partikolari tas-sistemi ta' pensjonijiet in kwistjoni, li jagħmlu l-pensjoni dipendenti miż-żmien ta' servizz mogħti kif ukoll mis-salarju ta' l-impjegat qabel ma jiritra, il-persuni li jibbenefikaw minn pensjoni jikkonstitwixxu, skond il-Kummissjoni, “kategorija partikolari ta' ħaddiema”, filwaqt li l-metodu ta' l-iffinanzjar u ta' tħadddim tas-sistema ta' pensjoni mhuwiex fattur determinati għall-applikazzjoni ta' l-Artikolu 141 KE.
            
         
               3.
            
            
               Bl-istess mod, skond il-Kummissjoni, mhumiex sodisfatti l-kundizzjonijiet għall-applikazzjoni ta' l-Artikolu 141(4) KE relattivi għal miżuri li jipprovdu vantaġġi speċifiċi li jagħmluha aktar faċli għal dak is-sess li jkun anqas rappreżentat biex ifittex attività professjonali.
               F'dan il-każ, id-dispożizzjonijiet in kwistjoni ma jftaffux il-problemi li n-nisa jistgħu jiltaqgħu magħhom matul il-karriera professjonali tagħhom, imma, għall-kuntrarju, jiffavorixxu l-irtirar tagħhom mis-suq tax-xogħol.
            
         
               4.
            
            
               Minbarra dan, il-ġustifikazzjoni mqajjma, li tirrigwarda riskju li l-funzjonament ta' l-amministrazzjoni ta' l-Istat jiġi kompromess u li għalhekk ikollhom jiġu adottati dispożizzjonijiet tranżitorji, mhijiex, fil-fehma tal-Kummissjoni, konvinċenti, peress li, minn naħa, il-konsegwenzi finanzjarji li jistgħu jirriżultaw għall-Istat Membru ma jiġġustifikawx, fihom infushom, il-limitazzjoni fiż-żmien ta' l-applikazzjoni tar-regoli tad-dritt Komunitarju u, min-naħa l-oħra, ir-Repubblika Ellenika ma wrietx, fil-prattika, l-eżistenza u n-natura preċiża tal-funzjonament kompormess ta' l-amministrazzjoni ta' l-Istat li ġie invokat.
            
         
               5.
            
            
               Konsegwentement, il-Kummissjoni tikkunsidra li billi, fil-Kodiċi Elleniku tal-pensjonijiet ċivili u militari, ir-Repubblika Ellenika żammet fis-seħħ dispożizzjonijiet li jipprovdu għal età ta' iritirar differenti u rekwiżiti differenti inkwantu għaż-żmien ta' servizz minimu għall-irġiel u għan-nisa, hija naqset milli twettaq l-obbligi tagħha skond l-Artikolu 141 KE.